b'\n_START_ARTICLE_\nAleksandras (filmas)\n_START_SECTION_\nSiu\xc5\xbeetas\n_START_PARAGRAPH_\nFilmas remiasi seno Egipto valdovo Ptolemajaus naratyvu. Prad\xc5\xbeioje vaizduojama Aleksandro vaikyst\xc4\x97, komplikuoti jo t\xc4\x97vo, karaliaus Pilypo II-ojo ir motinos, ker\xc4\x97tojos Olimpijos santykiai, Aristotelio pamokymai. V\xc4\x97liau pasakojama apie intrigas d\xc4\x97l Makedonijos sosto. Toliau pasakojime Aleksandras jau vaizduojamas karaliumi, u\xc5\xbekariavusiu daugel\xc4\xaf \xc5\xbeemi\xc5\xb3, stovin\xc4\x8diu prie\xc5\xa1ais pers\xc5\xb3 armij\xc4\x85 Gaugameluose. Po taktin\xc4\x97s graik\xc5\xb3 pergal\xc4\x97s ir pers\xc5\xb3 karaliaus Darijaus III-ojo atsitraukimo, Aleksandras \xc4\xaf\xc5\xbeengia \xc4\xaf Babilon\xc4\x85 \xc5\xa1lovinamas kaip pasaulio valdovas. Ta\xc4\x8diau jis nenori sustoti ir siekia rasti Darij\xc5\xb3 ir u\xc5\xbekariauti vis\xc4\x85 Persij\xc4\x85. Ta\xc4\x8diau Darij\xc5\xb3 nu\xc5\xbeudo patys persai, o Aleksandras su savo armija klajoja po Baktrijos ir Sogdianos stepes. Pastarajame kra\xc5\xa1te jis susi\xc5\xbeavi ir veda vietinio valdovo dukter\xc4\xaf Roksan\xc4\x85, nors makedonai tam itin prie\xc5\xa1tarauja. Toliau Aleksandras \xc5\xbeengia per Hinduku\xc5\xa1\xc4\x85 ir pasiekia Indij\xc4\x85. Ta\xc4\x8diau ten graikai susiduria su ligomis, kyla pasiprie\xc5\xa1inimas Aleksandrui, dauguma nori gr\xc4\xaf\xc5\xbeti namo. Aleksandras \xc4\xafkalba karius toliau kautis, bet Hidaspo m\xc5\xab\xc5\xa1yje patiria daug nuostoli\xc5\xb3 ir atsitraukia. Po sunkios kelion\xc4\x97s per dykum\xc4\x85, Aleksandras gr\xc4\xaf\xc5\xbeta \xc4\xaf Persij\xc4\x85. Ten jis v\xc4\x97l kuria planus apie pasaulio u\xc5\xbekariavim\xc4\x85, rengia \xc5\xbeyg\xc4\xaf \xc4\xaf Arabij\xc4\x85. Ta\xc4\x8diau jo artimo bi\xc4\x8diulio Hefestiono mirtis palau\xc5\xbeia karali\xc5\xb3, o v\xc4\x97liau jis ir pats nunuodijamas._NEWLINE_Filme taip pat atskleid\xc5\xbeiama motinos Olimpijos \xc4\xaftaka Aleksandrui, jo santykiai su Hefestionu.\n_START_SECTION_\n\xc4\xaevertinimas\n_START_PARAGRAPH_\nFilmas kino kritik\xc5\xb3 sutiktas daugiausia neigiamai. Rotten Tomatoes film\xc4\x85 \xc4\xafvertino tik 16\xc2\xa0%. 2005\xc2\xa0m. \xe2\x80\x9eAleksandras\xe2\x80\x9c nominuotas 6 \xe2\x80\x9eauksin\xc4\x97ms aviet\xc4\x97ms\xe2\x80\x9c (ta\xc4\x8diau negavo nei vienos). JAV filmas patyr\xc4\x97 komercin\xc4\x99 nes\xc4\x97km\xc4\x99 daugiausia d\xc4\x97l homoseksualumo vaizdavimo. D\xc4\x97l tos pa\xc4\x8dios prie\xc5\xbeasties filmas buvo kritikuojamas Graikijos atstov\xc5\xb3. Irano atstovai pasipiktino, j\xc5\xb3 nuomone, netiksliu pers\xc5\xb3 vaizdavimu. Istorikai filmo siu\xc5\xbeete \xc4\xaf\xc5\xbevelg\xc4\x97 nema\xc5\xbeai netikslum\xc5\xb3.'